A Bizottság 4057/87/EGK rendelete

(1987. december 22.)

a közös vámtarifa 19.03 vámtarifaszáma alá tartozó, száraztészta formájában exportált egyes gabonaipari termékeknél az előzetes rögzítési igazolások rendszerének alkalmazására vonatkozó további részletes szabályok megállapításáról szóló 3556/87/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 3985/87/EGK rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 15. cikke (1) bekezdésére,

tekintettel a legutóbb a 3989/87/EGK rendelettel [3] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [4] és különösen annak 16. cikke (6) bekezdésére és 24. cikkére,

mivel a legutóbb a 4055/87/EGK rendelettel [5] módosított 3035/80/EGK tanácsi rendelet [6] 5. cikke (2) bekezdése előírja, hogy az előzetesen rögzített visszatérítési rendszert kell alkalmazni az említett rendeletben említett áruk előállítására felhasznált gabonaipari termékek esetében;

mivel a 3556/87/EGK bizottsági rendelet [7] további részletes szabályokat határoz meg a közös vámtarifa 19.03 vámtarifaszáma alá tartozó, száraztészta formájában exportált gabonaipari termékek esetében az előzetes rögzítési igazolások rendszerének alkalmazására;

mivel a 2658/87/EGK rendelet 1988. január 1-jétől egy új kombinált nómenklatúrát hoz létre, amely megfelel a közös vámtarifa és a Közösség külkereskedelmi statisztikai követelményeinek, s az 1950. december 15-i egyezmény nómenklatúrája helyébe lép; mivel ezért a megfelelő vámtarifaszámokat a Kombinált Nómenklatúra szerint kell feltüntetni;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A 3556/87/EGK bizottsági rendeletben:

1. A cím helyébe a következő szöveg lép:

"A Bizottság 1987. november 26-i 3556/87/EGK rendelete a Kombinált Nómenklatúra 19021100 és 190219 alszámai alá tartozó, száraztészta formájában exportált egyes gabonaipari termékeknél az előzetes rögzítési igazolások rendszere további részletes alkalmazási szabályainak meghatározásáról"

.

2. Az 1. cikk helyébe a következő szöveg lép:

"1. cikk

Amennyiben a Kombinált Nómenklatúra 19021100 és 190219 alszámai alá tartozó, száraztészta formájában az Amerikai Egyesült Államokba exportált gabonaágazati alaptermékekre előzetesen rögzített visszatérítési szabályozást alkalmaznak, akkor:

a) az előzetes rögzítési igazolás iránti kérelemnek és magának az igazolásnak a 12. rovatában csak azt kell feltüntetni, hogy a termékek a Kombinált Nómenklatúra 19021100 és 190219 alszámai alá tartoznak;

b) az előzetes rögzítési igazolás iránti kérelemnek és magának az igazolásnak a 13. rovatában az "Amerikai Egyesült Államok" vagy "az Amerikai Egyesült Államoktól eltérő" bejegyzést kell feltüntetni. Az igazolás a feltüntetett kivitel kötelezettségét vonja maga után."

3. A 2. cikk helyébe a következő szöveg lép:

"2. cikk

A Kombinált Nómenklatúra 19021100 és 190219 alszámai alá tartozó, száraztészta formájában az Amerikai Egyesült Államokba exportálandó gabonaipari alaptermékek tekintetében az előzetes rögzítési igazolás iránti kérelmeket a kérelem benyújtását követő ötödik munkanapon adják ki, amennyiben e határidőn belül nem hoztak különleges intézkedést."

4. A 3. cikk helyébe a következő szöveg lép:

"3. cikk

(1) A tagállamok illetékes hatóságai minden munkanapon értesítik a Bizottságot:

- azon gabonaipari alaptermékek mennyiségéről, amelyre az előző munkanapon a Kombinált Nómenklatúra 19021100 és 190219 alszámai alá tartozó, száraztészta formájában az Amerikai Egyesült Államokba történő kivitel céljából előzetes rögzítési igazolást kértek,

- a Kombinált Nómenklatúra 19021100 és 190219 alszámai alá tartozó azon száraztészta mennyiségéről, amely esetében az előállításához felhasznált gabonafélékre az előző munkanapon nyújtott export-visszatérítés mértékét előzetesen rögzítették, valamint arról az időpontról, amikor az Amerikai Egyesült Államokba exportálandó száraztészta kiviteli vámáru-nyilatkozatát az illetékes vámhatóságok elfogadták.

(2) A Bizottság értesítése érdekében az (1) bekezdésben meghatározott adatokat a Kombinált Nómenklatúra alszámai szerinti bontásban a következő címre kell megküldeni:

Commission of the European Communities

DG III/B/2

rue de la Loi, 200

B-1049

Brussels."

2. cikk

Ez a rendelet 1988. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1987. december 22-én.

a Bizottság részéről

Cockfield

alelnök

[1] HL L 376., 1987.12.31., 1. o.

[2] HL L 256., 1987.9.7., 1. o.

[3] HL L 377., 1987.12.31., 1. o.

[4] HL L 281., 1975.11.1., 1. o.

[5] HL L 379., 1987.12.31., 1. o.

[6] HL L 323., 1980.11.29., 27. o.

[7] HL L 337., 1987.11.27., 57. o.

--------------------------------------------------